***5–6 metų amžiaus vaikų socialinių gebėjimų ugdymo (si) ir vertinimo pavyzdys***

**Ikimokyklinis amžius.** 5–6 metai.

**Ugdymo (si) situacija.** Šiame amžiuje labai išauga domėjimasis kitais vaikais, noras turėti artimą draugą. Ypač vaikus domina tai, ką kiti vaikai veikia, kaip jiems sekasi. Kitų vaikų sėkmė dažnai sukelia pavydą, o kartu nepasitenkinimą, pyktį, kitų nesėkmės sukelia džiugesį. Todėl grupėje dažnai kyla nesutarimų, konfliktų „kas pirmesnis“, „mano gražiausias“, keliančių vaikams daug neigiamų emocijų ir išgyvenimų.

Atsižvelgiant į tai siūloma socialinių gebėjimų ugdymo veikla, kurioje vaikai, apmąstydami, aptardami, kas yra draugystė, draugai, geriau pažins vieni kitus, susiras draugų.

**Tikslas.** Aptariant įvairius daiktus, jų paskirtį, plėsti supratimą apie draugystę, ugdytis tarpusavio bendravimo įgūdžius.

**Priemonės:**

* Permatomas maišelis, kuriame sudėti daiktai: saga, moneta, akmuo, sąvaržėlė, paveikslėlis su besišypsančiu veideliu, vatos gumulėlis, gumos juostelė, raktų pakabukas, saldainis, pleistras.

|  |  |
| --- | --- |
| **Užduotis / veikla** | **Kaip ir kokius gebėjimus vaikai ugdosi?** |
| Prieš pateikiant vaikams parengtą „draugystės maišelio“ daiktų turinį, prasminga jų paklausti, ką jie mano, kas yra draugai, kaip galima susirasti draugų ir draugauti.  Po vaikų išsakytų minčių ant stalo padedamas maišelis, kurio viduje yra sudėti įvairūs smulkūs daiktai. Vaikų klausiama:   * Kas tai galėtų būti?   Vaikai išsako savo mintis apie tai, kas yra maišelyje, kam jis skirtas ir kt. Su vaikais sutariama, kad daiktai iš maišelio bus traukiami po vieną. Ištraukus vieną daiktą, reikės apie jį papasakoti ir tik po to bus traukiamas kitas daiktas ir taip, kol bus ištrauktas paskutinis daiktas.  **Svarbu!** Po kiekvieno daikto aptarimo vaikų mintys yra apibendrinamos ir kartu randamas bendras atsakymas (*galimi maišelyje esančių daiktų ryšių, asociacijų su draugyste apibendrinimo variantai pateikiami kitu šriftu).*  Labai svarbu pabrėžti, kad nėra teisingų ir klaidingų atsakymų, kad vaikai gali jaustis laisvai, dalytis mintimis, kas tik ateina į galvą.  Pasiūloma pasižiūrėti, kokie yra daiktai maišelyje.  **Ištraukus akmenį klausiama**:   * Kas tai? * Koks yra akmuo? * Ką akmuo galėtų pasakyti apie draugystę, kokia ji?   *Apibendrinimas – draugystė yra tokia pat tvirta, stipri, kaip akmuo. Tačiau akmuo yra kietas ir gali užgauti, sužeisti draugus. O draugą gali užgauti ne tik akmuo, bet ir žodis, nemalonus poelgis...*  **Ištraukus raktų pakabuką klausiama:**   * Kas tai? * Kam jis naudojamas? * Ką jis galėtų pasakyti apie draugystę, kokia ji?   *Apibendrinimas – raktas į draugystę –  malonus elgesys, pagalba draugui. Geras elgesys su draugu – lyg raktas, atrakinantis duris į draugystę.*  **Ištraukus pleistrą klausiama:**   * Kas tai? * Kam jis skirtas? * Ką jis galėtų pasakyti apie draugystę, kokia ji?   *Apibendrinimas* – *klijuojamas, kai skauda, tad draugui reikia padėti, kai jam skauda, paguosti, užjausti, suteikti pagalbą... Draugai gali padėti užgydyti žaizdas, padėti bėdoje...*  **Ištraukus paveikslėlį su besišypsančiu veideliu klausiama:**   * Kas tai? * Ką jis galėtų pasakyti apie draugystę, kokie yra draugai?   *Apibendrinimas – šypsena stiprina draugystę, draugą malonu matyti, su juo gera būti, žaisti, su draugais reikia bendrauti maloniai, nesipykti...*  **Ištraukus saldainį klausiama:**   * Kas tai? * Koks yra saldainis? * Ką jis galėtų pasakyti apie draugystę, kokia ji?   *Apibendrinimas – draugą reikia pavaišinti, su juo reikia dalytis ne tik saldainiais, bet ir žaislais, nebūti godžiam... Draugai kartais būna labai mieli, kaip saldainiai saldūs, tačiau ne visada, kartais jie būna pavargę, blogai jaučiasi, todėl gali būti pikti, bet tai būna ne visuomet, todėl svarbu draugą suprasti, nenusisukti.*  **Ištraukus gumytę klausiama:**   * Kas tai? * Kam ji skirta? * Ką ji galėtų pasakyti apie draugystę, kokia ji?   *Apibendrinimas – gali nutrūkti, jei smarkiai tempsi, tad ir draugystė gali nutrūkti, jeigu jos nesaugosi... Draugai kartais įskaudina mus (stipriai įtempta ir paleista guma gali sužeisti).*  **Ištraukus monetą klausiama:**   * Kas tai? * Kam reikalingi pinigai? * Ką moneta galėtų pasakyti apie draugystę, kokia ji?   *Apibendrinimas – moneta yra turtas, tad draugystė praturtina, kuo daugiau draugų, tuo esi turtingesnis...*  **Ištraukus sagą klausiama:**   * Kas tai? * Kam ji naudojama? * Ką ji galėtų pasakyti apie draugystę, kokia ji?   *Apibendrinimas – saga susega drabužius, bet gali ir ištrūkti, pasimesti, tad draugystę reikia saugoti, kad draugo nepamestum. Saga užsegtas drabužis lyg saugoma paslaptis, kas yra po drabužiu. Panašiai ir draugas, išsakydamas savo paslaptį, tikisi, jog ji bus išlaikyta, neperduota kitiems. Tai palaiko ir sustiprina draugystę. (čia galima pakalbėti apie tai, kokias paslaptis dera saugoti ir neatskleisti, o kokių nereikia, pavyzdžiui, dėl netinkamo elgesio ar pan.).*  **Ištraukus sąvaržėlę klausiama:**   * Kas tai? * Kam naudojama? * Ką ji galėtų pasakyti apie draugystę, kokia ji?   *Apibendrinimas – sąvaržėlės**susega popierių, jį suveržia, tad draugystė turi būti tvirta, negalima draugo išduoti, palikti. Sąvaržėle galima susegti ne vieną lapą, o daug, kaip ir draugai, padeda visiems būti kartu, susijungti, žaisti bendrus žaidimus, atlikti darbelius, juk su draugais įdomiau, smagiau žaisti.*  **Ištraukus vatos gabalėlį klausiama:**   * Kas tai? * Ką jis galėtų pasakyti apie draugystę, kokia ji?   *Apibendrinimas – vata yra švelni, minkšta, tad su draugu reikia elgtis švelniai, maloniai, vadinti vardu, nepravardžiuoti, nebūti šiurkščiu, piktu... Draugai kaip minkštas vatos gabalėlis bus atlaidūs, gebės suprasti, padėti nelaimėje.*  Veiklos pabaigoje vaikų mintys apie draugystę apibendrinamos.  Parūpinkite kiekvienam vaikui po maišelį, ir kiekvienas gali sudaryti savo „draugystės maišelį“ iš daiktų, rodančių, kas jo manymu, yra draugystė, ir pasidalyti, kodėl į maišelį įdėjo būtent tuos daiktus. | Atliekant veiklą ugdomi***socialiniai gebėjimai*:** apmąstydami, apibūdindami konkrečių daiktų savybes ir siedami jas su draugyste, vaikai formuojasi aiškesnę draugystės sampratą, ugdosi gebėjimus, kurie svarbūs suvokiant, kas padeda susirasti draugų (pagalba, bendras žaidimas, susitarimas), kaip palaikyti draugystę (nemeluoti, neskaudinti...), kokie draugiškumo ženklai (šypsena, kvietimas...), kaip elgiasi draugai (tariasi, išklauso, dalijasi...) ir kt. |
| Atliekant veiklą ugdomi ***komunikavimo gebėjimai*:** vaikai, ieškodami asociacijų tarp konkretaus daikto ir draugystės, ugdosi abstraktaus mąstymo gebėjimus, apibūdindami konkrečius daiktus plėtoja žodyną, ugdosi gebėjimą išklausyti kitą, reikšti savo nuomonę parinkdami tinkamus žodžius ar frazes. |
| Atliekant veiklą ugdomi ***kūrybiškumo gebėjimai*:** skatinama vaikų vaizduotė, kai jie diskutuoja, kelia klausimus, išsako savo mintis apie daiktus, ieško sąsajų su draugyste ir savitai pildo savo „daugystės maišelį“ norimais daiktais, rodančiais, kas yra draugystė. |
| ***Kritinio mąstymo gebėjimai.***  Ieškodami sąsajų tarp daikto ir draugystės vaikai ugdosi gebėjimus apmąstyti, ieškoti išeities, kas padėtų susidraugauti, draugauti ir gerai jaustis tarp draugų. |
| ***Iniciatyvumas*** skatinamas, kai vaikams siūloma patiems susirinkti „draugystės maišelį“. |
| Atliekant veiklą ugdomi***pažinimo gebėjimai*:** ugdosi gebėjimą atpažinti ir apibūdinti daiktų savybes, įvardyti, kam jie naudojami. |
| ***Ugdymo gairės***  Galima pasiūlyti vaikams pripildyti „draugystės maišelius“ namuose kartu su tėvais, o kitą dieną visiems aptarti, kodėl maišeliuose yra vieni ar kiti daiktai. | |

***Komentarai***

Veiklos pradžioje galima pažiūrėti vaizdo filmuką apie „Mikę Pūkuotuką“, „Trys paršeliai“, lietuvių liaudies pasaką ar kitą filmuką, kurio turinį vaikai žino gerai. Vėliau diskutuojant su vaikais apie kiekvieną daiktą iš maišelio galima pasitelkti ir kelis filmo epizodus, pavyzdžiui, kai diskutuojama apie besišypsantį veidelį, paklausti, o ar buvo draugiškas Nuf-Nuf ir t. t.

Maišelio daiktai pasirenkami pagal tai, kaip planuojama su vaikais diskutuoti, aptariant, kas yra draugystė. Tačiau pasirenkant kitus draugystę ir draugus apibūdinančius santykius, galima rinktis tuos pačius ar kitus daiktus, pavyzdžiui, pademonstruoti, kad draugaujant kartais susipykstama, bet draugai susitaiko, pasirinkti smeigtuką (duria), bet kita pusė yra buka ir pan.

Ištraukus daiktus prasminga juos leisti per rankas vaikams apžiūrėti išbandyti (pavyzdžiui, gumytė tikrai įtempus ir atleidus skaudžiai gali suduoti per rankas)...

Galimos įvairios kiekvieno daikto sąsajų su draugyste interpretacijos, papildomos atsižvelgiant į vaikų mintis, pavyzdžiui, kalbant apie draugystės siejimą su akmens asociacija: „***Tačiau akmuo yra kietas ir gali užgauti, sužeisti draugus.“***

Maišelio turinį galima pripildyti daiktais, kurie, jūsų manymu, gali padėti vaikams aiškiau suprasti abstrakčią draugystės prasmę...

Aptariant svarbu vaikus paskatinti išsakyti savo pamąstymus, ypač tuos, kuriems nedrąsu kalbėti...

***Vaikų pasiekimų vertinimas***

***Ką vertiname, stebėdami vaikų veiklą?***

Atliekant veiklą vaikai išsakys begalę minčių apie tai, kas yra draugystė, kokia vaikų patirtis, požiūris į draugus, vertybinės nuostatos. Atsiskleis jų emocijų raiška, komunikavimo gebėjimai, socialiniai įgūdžiai. Šiuos ir kitus vaikų gebėjimus prasminga fiksuoti pasitelkus pagalbininką arba naudojant vaizdo kamerą. Tokiu būdu vaikų ugdymosi pasiekimų fiksavimas bus tikslesnis, aiškesnis, pedagogui nereikės skubėti, pertraukinėti veiklos... Padėjėjo ar vaizdo kamera užfiksuotų veiklos epizodų analizė su pedagogo komentarais papildys vaikų pasiekimų aplankus.

Per šią veiklą įvertinti vaikų pasiekimus gali padėti ir vaikų tėveliai (vaikams parenkant daiktus, susijusius su draugyste namuose, tėveliai galėtų užfiksuoti užrašydami, nufilmuodami ar kitu būdu užfiksuodami savo vaiko argumentus, mintis apie tai, kodėl jie renkasi vieną ar kitą daiktą, rodantį, kas yra draugystė; kokie vaiko gebėjimai atsiskleidė ir kt.).

***PRIEDAI:***

1 priedas

[](http://lh4.ggpht.com/-S0HxNw_Yk_g/UBqLug8TfxI/AAAAAAAAFE4/IxKKYIZJPHg/s1600-h/kit!%5b2%5d.jpg)

**Nuoroda:**

1. <http://lh4.ggpht.com/-Sp1XSNCrIoA/T5A_3W_in1I/AAAAAAAAATc/nlB_3tJ7Wds/IMAG0096.png>

(žiūrėta 2013-10-09)